Húsnæðissparnaður Sá sem ekki á íbúðarhúsnæði til eigin nota en aflar sér þess fyrir 30. júní 2021 getur átt rétt á að taka út inneign í séreignarlífeyrissjóði , upp að ákveðnu hámarki , án þess að úttektin teljist til skattskyldra tekna . Tímabil Heimild til úttektar nær til inneignar sem myndast hefur vegna launa á tímabilinu frá 1. júlí 2014 til 30. júní 2021 , en hægt er að sækja um allt til 30. júní 2021 . Hámarksfjárhæðir Hámarksúttekt , að öllum skilyrðum uppfylltum , er 500.000 kr. á ári hjá einhleypum og 750.000 kr. á ári hjá hjónum eða þeim sem uppfylla skilyrði til samsköttunar , en takmarkast einnig við tiltekna skiptingu á eigin framlagi og framlagi launagreiðanda til séreignarsjóðs af iðgjaldsstofni á framangreindum launatímabilum . Um hámarksfjárhæðir og skiptingu þeirra gilda sömu reglur og um ráðstöfun á greiðslum inn á fasteignaveðlán . Með lögum nr. 111 / 2016 , um stuðning til kaupa á fyrstu íbúð , voru lögfestar heimildir til úttektar á séreignarsparnaði án skattskyldu hjá þeim sem ekki hafa átt íbúðarhúsnæði áður .